## El Consell equipara la normativa autonòmica que establia restriccions encara vigents per la COVID-19 a la normativa estatal

*** Es tracta de deixar sense efecte les mesures temporals aprovades per la Conselleria de Sanitat, que encara continuaven actives a pesar de la fi oficial de la crisi sanitària
* El Consell homologa la seua normativa a la de la resta de les comunitats autònomes, ja que la Comunitat Valenciana era l’única autonomia on les limitacions encara no s’havien suprimit
* S’atén també una reivindicació del sector hostaler, que tornarà a tindre plena capacitat per a decidir als seus propis establiments la possibilitat de fumar a les terrasses**

**València.**

El Consell ha decidit equiparar a la normativa estatal la normativa autonòmica en matèria de salut pública que establia restriccions, encara vigents, a conseqüència de la crisi sanitària ocasionada per la COVID-19.

Així s’ha acordat en el transcurs d’una reunió, que ha tingut lloc aquest dimecres al Palau de la Generalitat, entre el president de la Generalitat, Carlos Mazón; el conseller de Sanitat, Marciano Gómez, i la consellera d’Innovació, Indústria, Comerç i Turisme, Nuria Montes.

Es tracta, d’aquesta manera, de deixar sense efecte aquelles mesures de prevenció que van ser posades en marxa per la Conselleria de Sanitat, amb caràcter temporal i fins a la fi de la crisi sanitària, i que encara continuaven vigents malgrat que el Consell de Ministres de 4 de juliol de 2023 va acordar la fi de la crisi i de les mesures extraordinàries adoptades.

Així doncs, el Consell ratifica la derogació, en l’àmbit de la Comunitat Valenciana, de les mesures restrictives i temporals que, d’altra banda, ja havien sigut suprimides en la resta d’Espanya, de manera que homologa la seua normativa a la de la resta de les comunitats autònomes.

Amb aquesta reversió de les restriccions, que encara continuaven vigents malgrat la declaració per part del Govern d’Espanya de la fi de la situació de crisi, el Govern Valencià atén també una reivindicació del sector hostaler, que tornarà a tindre plena capacitat per a decidir als seus propis establiments la possibilitat de fumar a les terrasses.

Cal recordar que algunes de les mesures restrictives a conseqüència de la pandèmia ja havien sigut derogades, com ara l’ús de mascaretes en espais públics o la limitació d’aforaments, no obstant això, i a pesar que s’havia considerat conclosa la crisi sanitària, l’hostaleria seguia afectada per la Resolució de 24 de març, de la Conselleria de Sanitat Universal i Salut Pública. Aquesta situació havia provocat un conflicte jurídic que ara conclou amb l’equiparació de la normativa autonòmica a l’estatal, que entrarà en vigor després que es publique en el DOGV.

Fecha: 02/08/2023